《短歌遣意简遗山》
清代·梅庚

文章虽满腹，不如一囊钱。昔贤抱孤愤，今古同忧煎。

男儿堕地坎壈缠，三十不鸣如暗蝉。莫言富贵与神仙，但求一饱私自怜。

仲孺未免惭儿女，袁安窃恐妨高眠。侏儒笑汝饥欲死，仰屋著书谁与传。

作者简介：安徽宣城人，字耦长。梅鼎祚孙。康熙二十年举人，官浙江泰顺知县。善八分书，尤长于诗画，性狷介，客游京师时，不妄投一刺。有《天逸阁集》。